**Törtel Község Önkormányzat Képviselő-testületének**

**15/2015. (VI. 11.) önkormányzati rendelete**

**a Törtel Község Önkormányzat Képviselő-testületének a közösségi együttélés alapvető szabályairól, valamint ezek elmulasztásának jogkövetkezményeiről szóló 14/2014. (XII. 12.) önkormányzati rendeletének módosításáról**

Törtel Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (4) bekezdésének d) pontjában kapott felhatalmazás alapján, az Alaptörvény 32. cikke (1) bekezdésének a) pontjában, valamint a Mötv. 8. § (2) bekezdésében meghatározott feladatkörében eljárva a következőket rendeli el:

1. §

Törtel Község Önkormányzat Képviselő-testületének a közösségi együttélés szabályairól, valamint ezek elmulasztásának jogkövetkezményeiről szóló 14/2014. (XII.12.) önkormányzati rendelete (a továbbiakban: Rendelet)az alábbi szabályozással egészül ki:

„VIII. fejezet

A társadalmi együttéléssel kapcsolatos szabályszegések

9. §

1. Az a természetes, vagy jogi személy, aki családi, vagy egyéb magánrendezvényt – ide értve a céges rendezvényt is - olyan módon tart meg, hogy az a környezetében élők nyugalmát határérték feletti hanghatással megzavarja, az megsérti a közösségi együttélés alapvető szabályait.

***Kommentár:*** *ez a rendelkezés egyszerűen csak azokat hivatott védeni, akik szabadidejüket nyugodt pihenéssel kívánják eltölteni.*

1. Az (1) bekezdés szerinti határérték feletti hanghatással történő nyugalom megzavarása abban az esetben valósul meg, ha a rendezvény a 27/2008. (XII. 03.) KVVM-EÜM együttes rendelet 1. számú mellékletében foglalt határérték feletti zajjal jár.

***Kommentár:*** *a határérték feletti hanghatás mértéke magasabb rangú jogszabály alapján lett megállapítva.*

1. A jegyző indokolt esetben, a körülmények teljes körű figyelembe vételével, a rendezvény szervezőjének kérelmére engedélyt adhat a (2) bekezdésben meghatározott határérték feletti hanghatással járó rendezvény megtartására. Az engedély a kérelemben megjelölt időpontig, de maximum a rendezvény napjának 24 órájáig szólhat.

***Kommentár:*** *az önkormányzatnak nem célja megtiltani a magánrendezvényeket, de a békés társadalmi együttélés érdekében bizonyos kereteket tartunk szükségesnek meghatározni. Az olyan magánrendezvényt, ami nem jár hangos zenével, vagy nagy tömeg által keltett zavaró zajjal, azokat továbbra sem kell bejelenteni. A magánotthonokban megtartott névnapok, születésnapok, ballagások továbbra is mindenfajta engedély nélkül megtarthatók, ha nem járnak kirívó hanghatással (pl. épületben tartják őket, nincs hangos zene, …stb.). Lehetőség van azonban olyan rendezvények megtartására is, amik zaj tekintetében meghaladják a határértéket (pl. az udvaron élő vagy egyéb zenével megtartott családi összejövetelek). Ebben az esetben mindössze annyit kell tenni, hogy a meghatározott időpontig be kell jönni a hivatalba, és egy kérelem formanyomtatványt ki kell tölteni. A kérelem alapján a jegyző a rendezvény napján éjfélig engedélyezi a hanghatási határérték túllépését. Ez egyfelől biztosítja a rendezvény szervezőjét arról, hogy az engedélyezett időpontig senki nem zaklathatja az erős zaj miatt, ezt mindenki köteles tűrni. Éjfélt követően azonban a nyugodt pihenéshez való jog kerül előtérbe. Ekkor sem kell természetesen befejezni a rendezvényt, csak a hanghatást kell a megfelelő szintre mérsékelni.*

1. A kérelmet a rendezvény időpontját megelőzően legalább 15 nappal kell benyújtani írásban, a Polgármesteri Hivatalban.
2. A kérelemnek az alábbiakat kell tartalmazni:
3. a rendezvény tervezett időpontját (nap, órától-nap, óráig);
4. a rendezvény pontos helyszínét;
5. a rendezvény tervezett létszámát;
6. a rendezvény jellegét és a rendezvényen alkalmazni tervezett szórakoztató elemeket.

***Kommentár:*** *a létszámot természetesen nem kell főre pontosan megadni, kizárólag a nagyságrend megadása elvárás (pl.: kb. 15-20 fő).*

1. A rendezvény engedélyezéséről a jegyző egyszerűsített határozattal dönt, a hiánytalan kérelem beérkezését követő 3 napon belül. A határozat egy példányát a jegyző a helyi rendőri szerv részére megküldi, valamint a rendezvény helyszínéül szolgáló ingatlannal szomszédos ingatlanok lakóit az engedély kiadásáról tájékoztatja.

***Kommentár:*** *a szomszédok tájékoztatásának célja, hogy fel tudjanak készülni a rendezvényre (pl. kisgyermekes családok el tudják helyezni a gyermeküket rokonnál). A kérelem beadásának határideje is e célból lett meghatározva. A szomszédok véleménye ugyanis nincs hatással az engedélyezésre, ők tűrni kötelesek az engedélyezett rendezvényt.*

1. Amennyiben az e rendelet alapján engedélyköteles rendezvényt engedély nélkül tartanak meg, vagy az engedélyezett rendezvényt az engedélyben meghatározott időn túl határérték feletti hanghatással tovább tartják, úgy a jegyző, vagy a rendfenntartó szervek a rendezvény folytatását azonnali hatállyal megtilthatják, és e rendelet alapján bírság kiszabására kerülhet sor.

***Kommentár:*** *a szervező minden bizonnyal előre meg tudja ítélni, hogy a rendezvény milyen hanghatással fog járni, ezért kérjük, hogy a határértéknél magasabb zajjal tervezett rendezvényt jelentsék be. Az engedély lejártát követő határérték túllépés esetén alkalmazható szankciók a nyugodt pihenéshez való jogot biztosítják. Még egyszer: nem kell éjfélkor befejezni a rendezvényt, csak csendesebb formában kell folytatni.*

1. Az e rendeletben foglalt szabályozást nem kell alkalmazni a településen megtartandó lakodalmak esetében.

***Kommentár:*** *a lakodalmak olyan jellegű családi események, amikkel járó zajhatást – tekintettel a ritkaságukra, és a társadalmi tolerancia minimális mértékére – mindenki tűrni köteles.*

10. §

1. Aki a lakókörnyezetét nem tartja rendben, ennek körében az ingatlanát hagyja elgazosodni, továbbá a telkén szemetet, vagy építési és egyéb hulladékot tárol, és ezáltal alapot szolgáltat fertőzésveszélyre, valamint kártevő rágcsálók elszaporodására, az megsérti a közösségi együttélés alapvető szabályait.
2. Az (1) bekezdésben foglaltakat a Polgármesteri Hivatal rendszeres helyszíni szemlével, valamint lakossági bejelentés alapján vizsgálja.
3. Amennyiben az (1) bekezdésben meghatározott szabályszegés megvalósul, úgy a jegyző az ingatlan tulajdonosát egyszerűsített határozattal, 8 napos határidő tűzésével a jogellenes állapot megszüntetésére kötelezi. A határidő leteltét követően utóellenőrzést kell végezni.
4. Amennyiben a jogellenes állapot megszüntetésére adott határidő eredménytelenül telik le, úgy a jegyző 3 napos póthatáridő tűzésével ismételt kötelezést ad ki. Amennyiben kötelezettségének az ingatlan tulajdonosa ezen időszak alatt sem tesz eleget, úgy a jegyző jogosult kényszerintézkedésként a jogellenes állapot megszüntetéséről azonnal gondoskodni, melyhez igénybe veheti az önkormányzat fizikai dolgozói állományát, illetve külsős vállalkozásokat is, de maradéktalanul köteles figyelembe venni a költséghatékonyság elvét. A kényszerintézkedés költsége az ingatlan tulajdonosát terheli, és adók módjára behajtható, valamint az ingatlanra terhelhető.
5. Kényszerintézkedés elrendelése esetén a jegyző köteles a kényszerintézkedést elrendelő határozatban a kötelezett ingatlantulajdonosra az e rendelet alapján kiszabható bírság maximális összegét kiróni.”

2. §

A Rendelet 9. §-ának számozása 11. §-ra változik.

3. §

 A Rendelet további pontjai változatlanok maradnak.

4. §

Ez a Rendelet a kihirdetését követő 15. napon lép hatályba, és a hatályba lépését követő napon hatályát veszti.

***Kommentár:*** *a rendelet június 26-án lép hatályba azért, hogy a rendezvény előtti 15 napos bejelentési határidőt be lehessen tartani. Ez azt jelenti, hogy a 2015. évi általános iskolai ballagásokkal összefüggő rendezvényekre még* ***nem*** *vonatkozik.*

P.H.

 Búcsús Tamás Godó Tibor

 jegyző polgármester

Záradék:

A rendeletet a mai napon kihirdettem.

Kelt: Törtel, 2015. június 11.

 Búcsús Tamás

 jegyző